**RAKENNUSTAITEEN SEURA RY:N VUOSIKERTOMUS 2017**

**Sääntömääräiset kokoukset**

Seuran kevätkokous järjestettiin ke 26. huhtikuuta Suvelan kappelissa Espoossa. Ennen varsinaista kokousta arkkitehti Anssi Lassila esitteli kappelin rakennushanketta. Paikalla oli yhteensä 19 henkilöä.

Syyskokous pidettiin to 14. joulukuuta Dipolissa Espoossa. Kokouksessa Timo Tuomi valittiin jatkamaan Seuran puheenjohtajana. Johtokunnan jäsenistä erovuorossa olivat Netta Böök, Markku Norvasuo ja Jarkko Sinisalo. Norvasuo valittiin uudelle kolmivuotiskaudelle, mutta Böök ja Sinisalo eivät enää asettuneet ehdolle. Lisäksi Sari Viertiö jäti paikkansa. Uudeksi jäseneksi johtokuntaan valittiin FM Hanna Hannus. Ennen kokousta arkkitehti Kristo Vesikansa kertoi Dipolin rakennushankkeesta ja historiasta, ja arkkitehti Samuli Woolston esitteli peruskorjatun rakennuksen tiloja. Tilaisuudessa oli läsnä 25 henkilöä.

**Kesäretki Tarttoon**

Seura teki kaksipäiväisen retken Tarttoon Viroon viikonloppuna 10.–11.6. Pääkohteina olivat Eliel Saarisen restauroitu Paavalinkirkko sekä Viron uusi Kansallismuseo. Retkelle osallistui 16 henkilöä, ja matkanjohtajana toimi Seuran puheenjohtaja Timo Tuomi.

**Arkkitehtihaastattelut**

Vuoden 2017 aikana ei toteutettu uusia arkkitehtihaastatteluja, sillä avustusta toimintaa saatiin vasta syksyllä. Sen sijaan tulevaa toimintaa valmisteltiin ja mahdollisia haastateltavia kartoitettiin. Toiminnasta vastasi johtokunnan jäsen, arkkitehti Kristo Vesikansa.

**Puurakennuspalkinto**

Vuonna 2017 Seura päätti jälleen jakaa perinteisen Erik Kråkström -puurakennuspalkinnon. Täyttäessään 80 vuotta vuonna 1999 professori, arkkitehti Kråkström toivoi, että mahdolliset muistamiset osoitettaisiin tilille, josta muodostettaisiin rahasto Seuran puurakennuspalkinnon myöntämiseksi. Kråkströmin kuoltua alkuvuodesta 2009 rahasto sai vielä lisäpääomaa ja palkinto nimettiin uudelleen muotoon Erik Kråkström -puurakennuspalkinto. Palkinto myönnetään henkilölle tai työryhmälle, joka on paneutunut erityisesti perinteiseen puurakentamiseen. Palkinto oli ennen vuotta 2017 myönnetty neljästi, ensimmäisen kerran 2001.

Palkinto myönnettiin Hirsiyritys Hongoksen perustaja Hannes Hyvöselle käsinveiston ja hirsirakentamisen edistämisestä. Palkinto luovutettiin Seuran syyskokouksen yhteydessä Espoon Dipolissa 14.12. Tilaisuuden yhteydessä Hyvönen esitteli töitään ja loi katsauksen hirren käsinveiston nykytilaan Suomessa.

**Julkaisut ja jäsentiedotteet**

Seura julkaisi vuoden aikana kaksi jäsentiedotetta.

**Sähköinen tiedottaminen ja Internet-sivut**

Seura tiedotti ajankohtaisista asioistaan sähköpostilistansa kautta. Seuran Internet-sivut uudistettiin keväällä 2016, minkä ansiosta verkosta löytyy nyt aiempaa huomattavasti kattavammin tietoa yhdistyksen toiminnasta. Sivustolla voi muun muassa lukea Seuran julkaisuja ja tutustua hiljalleen täydentyvään valikoimaan vanhoja jäsentiedotteita.

**Edustukset**

Seura on yhteisöjäsenenä ICOMOS-järjestössä (International Council on Monuments and Sites). Seura on Tieteellisten seurain valtuuskunnan jäsen. Seuran mandaatilla Arkkitehtuurimuseon edustajistossa kaudella 2016–2018 toimii puheenjohtaja Timo Tuomi. Alvar Aalto -mitalin juryssa Seuraa edusti arkkitehti Vesa Oiva.

**Seuran talous**

Seuran tulot ovat koostuneet jäsenmaksuista (20 €/jäsen, 10 €/opiskelijajäsen, 400 €/ainaisjäsen ja 170 €/kannattajajäsen).

Opetusministeriö myönsi seuralle 5000 € toiminta-avustusta vuodelle 2017. Syksyllä 2017 Taiteen edistämiskeskus myönsi 5000 € avustusta Seuran arkkitehtihaastatteluihin käytettäväksi vuosina 2017–2018.

**Jäsenet**

Seuralla oli vuoden 2017 lopussa 480 jäsentä, joista 110 ainaisjäsentä.

**Johtokunta**

Seuran puheenjohtajana toimi FT Timo Tuomi. Johtokunnan muina jäseninä olivat arkkitehti Susanne Backas, arkkitehti Netta Böök, arkkitehti Tiina Koskenniemi, tutkija Kaarin Kurri, FM Linda Leskinen, arkkitehti Mikko Mälkki, arkkitehti Markku Norvasuo, FT, tutkija Anna Ripatti, erikoistutkija Jarkko Sinisalo, arkkitehti Kristo Vesikansa ja arkkitehti Sari Viertiö.

Johtokunta kokousti vuonna 2017 kuusi kertaa, joista yksi oli sähköpostikokous.

**Taloudenhoitaja ja sihteeri**

Seuran taloudenhoitajana toimi Erik Sjöholm ja sihteerinä HuK Joona Rantasalo.